รมว.พาณิชย์ระบุเตรียมเข้าร่วมประชุมรัฐมนตรีอาเซียนที่สิงคโปร์ พร้อมรับไม้ต่อการเป็นประธานอาเซียนในปี 2562 เพื่อร่วมผลักดันเศรษฐกิจในภูมิภาคให้ประสบความสำเร็จ
นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า ในการประชุมรัฐมนตรีเศรษฐกิจอาเซียน (AEM) ครั้งที่ 50 ที่ประเทศสิงคโปร์ในวันที่ 28 สิงหาคมนี้ เพื่อหารือรับชาวงต่อจากสิงคโปร์ในการเป็นประธานอาเซียนของไทยในปี 2562 โดยไทยจะใช้โอกาสนี้หารือกับอาเซียนในประเด็นเศรษฐกิจที่อาเซียนจะร่วมกันผลักดันให้ประสบความสำเร็จในช่วงที่ไทยเป็นประธานอาเซียน อาทิ การส่งเสริมอำนวยความสะดวกทางการค้า การพัฒนาผู้ประกอบการขนาดกลาง ขนาดย่อม และรายย่อย เป็นต้น โดยในการประชุม AEM ครั้งนี้ จะมีการลงนามพิธีสารเพื่ออนุวัติข้อผูกพันเปิดตลาดบริการชุดที่ 10 ภายใต้กรอบความตกลงว่าด้วยบริการของอาเซียน ที่จะช่วยส่งเสริมขีดความสามารถในการแข่งขันด้านบริการของประเทศสมาชิกอาเซียน ตลอดจนรับรองเอกสารทางเศรษฐกิจต่างๆ เช่น ความตกลงว่าด้วยพาณิชย์อิเล็กทรอนิกส์อาเซียน /แนวปฏิบัติสำหรับการดำเนินการตามข้อตกลงอาเซียนว่าด้วยมาตรการที่ไม่ใช่ภาษีของสินค้า  / แผนการดำเนินงานด้านความร่วมมือทางเศรษฐกิจของกรอบอาเซียนบวกสาม (จีน ญี่ปุ่น เกาหลี) ปี 2562 – 2563 เป็นต้น

นอกจากนี้ ได้มอบหมายให้ รัฐมนตรีช่วยว่าการกระทรวงพาณิชย์ เข้าร่วมการประชุมอื่นๆ ที่เกี่ยวข้องในระหว่างวันที่ 29 สิงหาคม - 1 กันยายน 2561 เพื่อผลักดันในระดับนโยบายให้การเจรจาคืบหน้าอย่างมีนัยสำคัญ โดยเฉพาะในเรื่องการเปิดตลาดการค้าสินค้า บริการ การลงทุน และการสรุปข้อบทเรื่องพาณิชย์อิเล็กทรอนิกส์ กฎระเบียบทางเทคนิค มาตรการสุขอนามัยพืช การแข่งขัน การระงับข้อพิพาท และกลไกการจัดตั้งสถาบัน อาทิ การประชุมระดับรัฐมนตรีอาเซียนกับคู่เจรจา และ การประชุมระดับรัฐมนตรีความตกลงหุ้นส่วนทางเศรษฐกิจระดับภูมิภาค หรือ RCEP